**"בנות מרובעות": נשיות ומשא ומתן סביב ההצלחה האקדמית בבית ספר יסודי**

התקציר נעשה על סמך:

Emma Renold. (2001). "Square-girls": Femininity and the negotiation of academic success in the primary school. *British Educational Research Journal*, vol. 17, No. 5, pp. 577-588.

מחקרים על אודות החוויות החינוכיות וההישגים האקדמיים של תלמידות, שנעשו בשנות ה-70 וה-80 (של המאה הקודמת), הצביעו על אי-שוויון, הדרה, ציפיות נמוכות ותוצאות לימודיות נמוכות. אך כאשר בשנות ה-90 הישגי בנות התחילו להשתפר, השיח החינוכי עבר לבהלה סביב ההישגים הנמוכים יחסית של בנים. השיח הציבורי, המתנהל דרך התקשורת ומחקרים של גופים ממשלתיים, גרם לעיצוב המדיניות החינוכית המכוונת להעלאת הישגי הבנים. לעתים קרובות, הדיון בתת ההישגים של בנים הייה מלווה בנטייה להטיל אשמה על תשומת הלב המופרזת שלה זכו בנות או על הפמיניזציה של מקצוע ההוראה. כפי שנראה, השיח החינוכי הזה מתעלם לחלוטין מהמחיר הגבוה שתלמידות נאלצות לשלם על הצלחתן. המחקר הנוכחי נערך במשך שנה בכיתה האחרונה של בית ספר יסודי. מטרתו הייתה לבחון את התהליכים ואת החוויות הסובייקטיביות של הצלחה אקדמית בקרב התלמידות ואת המשא ומתן סביב זהויותיהן האקדמיות והמגדריות.

ארבע הבנות המצטיינות בכיתה קיבלו כינוי "מרובעות" או "ראש ריבוע". הן היו שייכות למעמד הביניים ובעלות הון תרבותי; הידע והמיומנויות שלהן נבעו גם מהרקע המשפחתי. הן לא רק השיגו ציונים טובים, אלא היו בטוחות בעצמן ופיתחו זהות אקדמית. הן לא הביעו התעניינות בתרבות ההמונית שאפיינה את התלמידים (כמו אופרות סבון), אך היו מעורבות ב"תרבות גבוהה" מחוץ לכותלי בית הספר. ההצלחה האקדמית סימנה אותן כשונות והעבירה אותן למשבצת של מודרות. התמודדותן עם המצב החברתי שליו נקלעו כללה ניתוק גלוי מהשיח הנשי ומההתנהגות הנשית הדומיננטית בכיתה. למעשה, הבנות התקיימו בתוך מרחב קבוצתי קטן משלהן (שתי תאומות ועוד שתי חברות קרובות), מה שאפשר להן לפתח פרקטיקות של נשיות אלטרנטיבית, אך לא מנע מהן את חוויות הבדידות וההדרה.

הניגודיות בין כינון הנשיות המקובלת לכינון ההצלחה האקדמית באה לידי ביטוי לא רק במרקם היחסים בין התלמידים בכיתה, אלא במסגרת היחסים בין התלמידים למורים. לכאורה, הזהות האקדמית של "הבנות המרובעות" הייתה אמורה לקבל תמיכה והכרה מצד המורים, אך גם כאן מצבן היה כלל לא פשוט. יש לציין, כי המחקרים הקודמים כבר הצביעו על שוני ביחס המורים כלפי בנים ובנות מצטיינים. אותן תכונות נתפסות על ידי מורים באור חיובי, כשמדובר בתלמידים בנים, ובאור שלילי כשמדובר בתלמידות. התפיסה הסטריאוטיפית המגדרית מעניקה לבן את העמדה של תלמיד מבריק, בעל דעות מקוריות ולבן, ומשאירה לבת את המשבצת של תלמידה חרוצה, שעובדת קשה. פעילות אקדמית אקטיבית וביטחון עצמי בתחום המיומנויות האקדמיות סותרים את הסטריאוטיפ המגדרי, לא רק בעיני התלמידים אלא גם בעיני המורים. במקרה המתואר במאמר זה, המחנכת נטתה להתעלם מהמיומנויות האינטלקטואליות של התלמידות הטובות. בריאיון עם עורכי המחקר היא התייחסה לתלמידה המבריקה, שלא התאימה לסטריאוטיפ המגדרי הפסיבי, כ"שתלטנית, פחות חכמה ממה שהיא מציגה את עצמה". לאור המצב, רק טבעי הוא, כי בנות רבות לא היו מעוניינות להגיע להישגים אקדמיים גבוהים מדי וחששו מהצלחת יתר. גם בנות, שבכיתות הנמוכות ראו עצמן כחכמות, הבינו כי דימוי זה אינו מעצים, אלא להיפך, גורם להן להיחשב "מרובעות", להיות מודרות מצד החברים וגם לא לזכות לתמיכה מלאה מצד המורים. לא במקרה, כפי שצוין, מקור ההנעה של "הבנות המרובעות" הייה קשור להאביטוס שנרכש במשפחה.

המחקר הראה, כי למרות הנתונים המצביעים על שיפור הישגי בנות בבתי הספר, חתירה לכינון זהות אקדמית והקניית ביטחון עצמי בתחום זה עדיין נחשבות כשייכות לתחום הגברי. כינון זהות אקדמית מתרחש על חשבון הזהות הנשית המקובלת. במקרה של "הבנות המרובעות" שלנו, קיום זהות זאת התאפשר בזכות מאמץ ניכר שהושקע ביחסי החברות ביניהן. קיום זהות אקדמית כלל תפיסה שלילית של הפרקטיקות התרבותיות הדומיננטיות וניסיון לקיים נשיות אלטרנטיבית, שאינה נשענת על היופי ועל יחסים עם בנים. מעניין לציין, כי ניגודיות בין הזהות האקדמית לזהות הנשית המסורתית באה לידי ביטוי גם במחקרים הפסיכולוגיים, המצביעים על התופעה כאשר נערות שעברו הטרדה מינית, לעתים בוחרות במסלול אקדמי על מנת להימנע מדימוי עצמי כאובייקט של תשוקה מינית.

שעתוק הסטריאוטיפים המגדריים במרחב הכיתתי והתחזקותם הסמויה גם מצד הצוות הפדגוגי מביאה בנות רבות למצב בלבול – הן חותרות להיות "חכמות", אבל פוחדות מדימוי עצמי זה. האסטרטגיה האופיינית לבנות, בראיונות שנערכו במסגרת המחקר, הייתה להצניע את ההישגים שלהן ולהימנע מהערכה עצמית חיובית במה שקשור למיומנויות אקדמיות, זאת לעומת הבנים, שדווקא נטו להגזים באשר להערכת הישגיהם הלימודיים. כמו כן, ראינו, כי בקבוצות עבודה מעורבות מבחינת המגדר, ולא הומוגניות מבחינת הרמה האקדמית, התפקיד של "התלמיד היודע", של "הסמכות", תמיד אומץ על ידי בנים, כאשר בנות מילאו תפקידי משנה. המחקרים הקודמים הצביעו על כך, כי הצלחת התלמידות בבית הספר קשורה ביכולתן לאמץ שיח גברי. בהתאם לכך, במחקר זה, הילדה היחידה בכיתה שזכתה להערכה גבוהה מצד התלמידים וגם תוארה, לעתים קרובות, כ"חכמה" הייתה חברה מוצלחת בקבוצת כדורגל והסתובבה בחבורה הדומיננטית של הבנים. ניתן לומר, אם כך, כי ההצלחה האקדמית של התלמידות בבתי הספר וכינון זהות אקדמית הם בעייתיים וכרוכים בחציית הגבולות המסורתיים של נשים ובמיקום מעבר לדגמים מגדריים מקובלים.